Document ID: 31995R1477

KOMISSION ASETUS (EY) N:o 1477/95,
annettu 28 päivänä kesäkuuta 1995,
Uruguayn kierroksen maataloussopimuksen täytäntöönpanoon liittyvistä tietyistä siirtymätoimenpiteistä oliiviöljyalalla
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Uruguayn kierroksen monenvälisten kauppaneuvottelujen osana tehtyjen sopimusten täytäntöönpanemiseksi maatalousalalla tarvittavista mukautuksista ja siirtymätoimenpiteistä 22 päivänä joulukuuta 1994 annetun neuvoston asetuksen (EY) N:o 3290/94 (1) ja erityisesti sen 3 artiklan,
ottaa huomioon rasva-alan yhteisestä markkinajärjestelystä 22 päivänä syyskuuta 1966 annetun neuvoston asetuksen N:o 136/66/ETY (2) sellaisena kuin se on viimeksi muutettuna Itävallan, Suomen ja Ruotsin liittymisasiakirjalla ja asetuksella (EY) N:o 3290/94, ja erityisesti sen 38 artiklan,
sekä katsoo, että
ottaen huomioon oliiviöljyihin Uruguayn kierroksen monenvälisten kauppaneuvottelujen osana tehtyjen sopimusten (jäljempänä `sopimukset`) seurauksena sovellettavan tullin ja nykyisin sovellettavan vientimaksun välisen suuren eron ja huomioiden nykyisen markkinatilanteen, jolle on ominaista yhteisön oliiviöljyn hintojen korkea taso, olisi todettava, että täysimääräisen tullin välitön soveltaminen 1 päivästä heinäkuuta 1995 alkaen johtaisi markkinoiden häiriintymiseen; tämän vuoksi olisi säädettävä alennetun tullin soveltamisesta tämän markkinointivuoden loppuun asti,
neuvoston asetuksessa (ETY) N:o 3089/78 (3), sellaisena kuin se on viimeksi muutettuna asetuksella (ETY) N:o 3461/87 (4), säädetään, että tuodun oliiviöljyn vapaaseen liikkeeseen luovuttaminen edellyttää kulutustukea suuruudeltaan vastaavan takuun antamista; sopimuksista aiheutuvan tullin laskemisessa otetaan huomioon kyseinen takuu; vapaaseen liikkeeseen 1 päivästä heinäkuuta 1995 alkaen tässä asetuksessa säädetyn tullin maksamisen jälkeen luovutetun oliiviöljyn ei pitäisi kuulua takuujärjestelmään ottaen huomioon, että tulli sisältää nykyisin sovellettavaa takuuta suuruudeltaan vastaavan tekijän ja että tämän vuoksi oliiviöljyllä voidaan katsoa olevan oikeus kulutustukeen,
komissiolla on tarkoitus esittää neuvostolle mahdollisimman pian asetusta (ETY) N:o 3089/78 koskeva muutosehdotus takuujärjestelmän poistamiseksi tuodun oliiviöljyn kohdalta, lukuun ottamatta erityisjärjestelmän mukaisesti Tunisiasta tulevaa oliiviöljyä; nämä siirtymätoimenpiteet ovat tarpeen yhteisen markkinajärjestelyn moitteettoman toiminnan varmistamiseksi olemassaolevasta järjestelmästä sopimuksista aiheutuvaan järjestelmään siirryttäessä,
selvyyden ja oikeusturvan vuoksi olisi täsmennettävä ennen 1 päivää heinäkuuta 1995 annettujen tuontitodistusten kyseisen päivämäärän jälkeen tapahtuvaa käyttöä koskevat edellytykset ja säädettävä Tunisian alkuperää olevan oliiviöljyn neuvoston asetuksen (EY) N:o 287/94 (5) mukaisessa tuonnissa sovellettavasta tullista, ja
tässä asetuksessa säädetyt toimenpiteet ovat rasvojen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Poiketen siitä, mitä asetuksen N:o 136/66/ETY 2 a artiklassa säädetään, liitteessä tarkoitettujen tuotteiden tuonnissa on 1 päivän heinäkuuta ja 31 päivän lokakuuta 1995 välisenä kautena sovellettava liitteessä esitettyjä tulleja.
2 artikla
Neuvoston asetuksen (ETY) N:o 2751/78 (6) mukaisesti 30 päivään kesäkuuta 1995 asti annettuja tuontitodistuksia, joiden voimassaoloaika ylittää kyseisen päivämäärän, voidaan käyttää niiden viimeiseen voimassaolopäivämäärään asti.
Näiden todistusten perusteella tapahtuvassa tuonnissa sovellettavan tullin on oltava yhtä suuri kuin todistuksessa ennakkovahvistettu tuontimaksu.
3 artikla
Asetuksessa (EY) N:o 287/94 tarkoitetun Tunisian alkuperää olevan oliiviöljyn tuonnissa sovellettavan tullin on oltava yhtä suuri kuin 9,419 ecua/100 kilogrammaa 1 päivän heinäkuuta ja 31 päivän lokakuuta 1995 välisenä kautena tapahtuvassa tuonnissa.
4 artikla
Poiketen siitä, mitä asetuksen (ETY) N:o 3089/78 9 artiklan 1 kohdassa säädetään, yhteisössä oliiviöljyn vapaaseen liikkeeseen luovuttaminen, lukuun ottamatta Tunisian alkuperää olevaa asetuksessa (EY) N:o 287/94 tarkoitetun järjestelmän mukaan tai 2 artiklan säännösten mukaan tuotua oliiviöljyä, ei edellytä takuun antamista.
5 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan 1 päivästä heinäkuuta 1995.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä kesäkuuta 1995.

Labels: 18
3
17
5